
I. IDENTITATEA EUROPEANĂ ÎN CENTRUL DEZBATERILOR CONVENŢIEI

  

1. Identitatea europeană - rezultatul construcţiei europene

Deschiderea lucrărilor Convenţiei asupra viitorului Europei care a avut loc la 28 februarie 2002, a constituit un moment important, în care reprezentanţii statelor, instituţiilor şi popoarelor Europei se întâlnesc pentru a reflecta asupra destinului lor comun.

După cincizeci de ani de construcţie europeană, cooperarea dintre statele şi popoarele Europei a creat o nouă identitate europeană - afirma, în discursul său de deschidere, preşedintele Comisiei Europene, Romano Prodi. Identitatea europeană a determinat schimburi de o amploare fără precedent, a asigurat stabilitatea şi dezvoltarea continentului. O dată cu lărgirea Uniunii Europene, visul marii Europe este posibil şi este nevoie de o înnoire profundă a construcţiei europene.

Proiectul "Europei de mâine" - afirma preşedintele Comisiei Europene - se confruntă cu patru provocări:

· asumarea de către Europa a responsabilităţilor la scară mondială, în slujba păcii şi dezvoltării;

· apărarea unui model de societate echilibrată, capabilă să concilieze prosperitatea cu solidaritatea;

· garantarea libertăţii, respectând principiile securităţii, fără a disocia securitatea, justiţia şi libertatea;

· afirmarea Europei ca un centru novator al ştiinţei şi creaţiei.

În acest context, abia după clarificarea obiectivelor majore, este posibilă construcţia instituţională a noii Europe, elaborarea unei Constituţii care să marcheze naşterea Europei politice. Preşedintele Comisiei Europene menţiona că originalitatea integrării europene rezidă în faptul că ea este o uniune a popoarelor şi statelor, fără să fie un "superstat", ci o formă de integrare nouă care depăşeşte modelul de stat clasic şi este adecvată mondializării. Această încercare considerată realistă şi vizionară vizează constituirea unei democraţii supranaţionale, din ce în ce mai avansate - afirma Romano Prodi. Această construcţie originală se va întemeia pe respectarea principiilor tradiţionale ale democraţiilor naţionale: separarea puterilor în stat, luarea deciziilor cu majoritate de voturi, dezbaterea publică şi votarea textelor de lege, aprobarea impozitelor de către Parlament. Preşedintele Comisiei Europene a mai subliniat că sistemul decizional la nivelul Uniunii va trebui revăzut pentru a-l face mai simplu, mai transparent şi vor trebui reconsiderate funcţiile şi competenţele instituţiilor europene. S-a apreciat, de asemenea, că acest proces profund de reformare a Uniunii Europene va apropia popoarele Europei. Europa nu este o alianţă, sublinia preşedintele Comisiei Europene, ea este "o casă comună a cetăţenilor europeni", un nou protagonist al secolului care a început.

La deschiderea Convenţiei, Romano Prodi a ţinut să sublinieze că Uniunea Europeană este o uniune în care nici un stat nu va putea să-l domine pe altul şi că ea nu trebuie să devină o nouă Societate a Naţiunilor, blocată de dreptul de veto, ci un model armonios de democraţie supranaţională. Uniunea Europeană va încerca să fie o modalitate concretă de realizare a unei mondializări democratice, capabilă să promoveze justiţia şi dezvoltarea.

 

1. Convenţia - moment semnificativ al dezbaterii referitoare la identitatea europeană

Convenţia Europeană, ale cărei lucrări-dezbateri vor dura timp de un an, va încerca să contureze un sistem eficace şi transparent de gestionare a continentului, o concepţie asupra Uniunii Europene adaptată noii dimensiuni continentale şi exigenţelor secolului al XXI-lea - preciza preşedintele Convenţiei, Valéry Giscard d'Estaing, în discursul său inaugural.

La deschiderea lucrărilor se menţiona, de asemenea, că noua concepţie va încerca să îmbine unitatea continentului cu respectarea diversităţii, printr-o rigoare a gândirii, prin înnoirea metodei şi cu mult entuziasm. Dialogul european din cadrul Convenţiei, unic în istoria construcţiei europene, va avea ca parteneri instituţiile comunitare, naţionale, societatea civilă, grupuri de reflecţie şi va avea drept misiune să păstreze cele trei aporturi fundamentale aduse umanităţii de către Europa: raţiunea, umanismul şi libertatea.

Europa puternică, unită şi pacifistă nu se poate construi - afirma preşedintele Convenţiei - fără toleranţă şi moderaţie, fără deschidere faţă de diferenţe şi fără respectarea drepturilor omului. Noua etapă de construcţie a Europei obligă la începerea acestei adevărate "aventuri multinaţionale", în care trebuie depăşită dificultatea conjugării sentimentului puternic de apartenenţă la Uniunea Europeană cu identitatea naţională. Această cerinţă este relativ nouă - aprecia Valéry Giscard d'Estaing - întrucât, până acum, identităţile naţionale au rămas foarte puternice. După anii '90, dorinţa apartenenţei la Uniune a devenit mai puternică şi s-a ancorat puternic în viaţa politică, socială şi culturală naţională a ţărilor europene.

Preşedintele Convenţiei menţiona, de asemenea, că trebuie să facem în aşa fel încât să dezvoltăm un "affectio societatis" european puternic, păstrând, în acelaşi timp, ataşamentul natural pentru identitatea naţională.

În discurs s-a subliniat că viitorul program al Convenţiei are la bază rădăcinile şi obiectivele proiectului european care se fundamentează, la rândul lor, pe ceea ce europenii aşteaptă de la Europa la începutul secolului al XXI-lea. De aceea, Convenţia va consemna atent ceea ce guvernanţii, partenerii economici şi sociali, reprezentanţii colectivităţilor teritoriale, membrii asociaţiilor şi societăţii civile reprezentate la Forum au propus în timpul dezbaterilor naţionale.

În această dezbatere, ca parteneri deosebiţi menţionaţi de preşedintele Convenţiei vor fi tinerii şi reprezentanţii ţărilor candidate care vor descoperi şi învăţa împreună cooperarea şi dialogul în Uniunea Europeană, mai ales prin intermediul Internetului.

În cadrul Convenţiei, una din problemele fundamentale va fi aceea de a determina modul în care europenii îşi imaginează Europa în viitorii cincizeci de ani: o Europă caracterizată de omogenitate sau conservând diversitatea, respectând identităţile istorice şi culturale. În acest context, în cadrul lucrărilor Convenţiei vor fi supuse dezbaterii:

· organizarea instituţiilor europene, conform Tratatului de la Nisa;

· proiectul organizării federale a Europei, conform modelului german;

· documentul elaborat de Comisia Europeană referitor la modernizarea metodei comunitare;

· soluţiile prezentate sub semnul iniţiativei "Federaţia Statelor-Naţiune".

Preşedintele Convenţiei a mai precizat că în urma acestei dezbateri se vor elabora recomandări ale Convenţiei sau diferite opţiuni, ideal fiind să se redacteze, în final, o Recomandare unică şi să se deschidă calea spre elaborarea unei Constituţii, a unui tratat constituţional pentru Europa.

Preşedintele Convenţiei a avertizat, de asemenea, încă de la deschiderea lucrărilor, că aceasta nu este nici o conferinţă guvernamentală, nici un parlament, ci o Convenţie: un grup reunit cu scopul de a elabora un proiect comun, al cărui principiu va fi obţinerea unităţii, găsirea unor poziţii comune în problemele importante aflate în dezbatere, ceea ce va constitui, de altfel, "spiritul Convenţiei".

Această "voce unitară a Europei" va garanta influenţa şi autoritatea sa în lume, bazându-se, în acelaşi timp, pe bogăţia culturală şi pe creativitatea continentului. Această diversitate culturală, sublinia Valéry Giscard d'Estaing în discursul său, va asigura toleranţa, baza securităţii europene în viitor.

Preşedintele Parlamentului European, Pat Cox, menţiona că lucrările Convenţiei vor reprezenta, din această perspectivă, un pas decisiv şi revoluţionar pentru democraţia europeană şi pentru metoda parlamentară. El a subliniat că această Convenţie reprezintă o mare deschidere, este expresia transparenţei, creativităţii instituţiilor europene şi a cetăţenilor ei. Convenţia va avea responsabilitatea redefinirii obiectivelor majore ale Europei şi a modului eficace, transparent, în care se vor îndeplini aceste responsabilităţi. "Testul" ultim al Convenţiei va fi afirmarea unei înţelepciuni şi a unei voinţe colective, capabile a realiza o reformă echilibrată, practică, a instituţiilor europene şi a îndeplini visul european.

 

1. Reunificarea Europei - coordonată fundamentală a constituirii identităţii europene

Tema preşedinţiei spaniole a Uniunii Europene, exprimată în formula "Mai multă Europa", încearcă să surprindă momentul istoric al construcţiei europene: reunificarea continentului prin primirea în rândul Uniunii Europene a ţărilor din Europa Centrală şi de Est. În discursul prezentat de José Maria Aznar la inaugurarea Convenţiei asupra viitorului Europei, se sublinia unicitatea procesului integrării europene, experienţă fără precedent în istoria Europei. Reunificarea va dinamiza acest proces, determinând înnoirea construcţiei europene, confruntarea cu provocări mult mai ambiţioase, preciza preşedintele Uniunii.

În discurs se menţiona că realizarea noilor obiective care vor fi în dezbaterea Convenţiei va implica cu necesitate consolidarea proiectului european ce are la bază două idei fundamentale: echilibrul dintre unitatea culturală profundă a Europei şi diversitatea sa istorică precum şi nevoia integrării politice a Europei.

José Maria Aznar a ţinut să sublinieze, de asemenea, că scopul acestei reunificări va fi ameliorarea reală a condiţiilor de viaţă ale cetăţenilor europeni şi că intrarea în circulaţie a monedei euro va trebui să fie doar punctul de plecare al evoluţiei ascendente a continentului.

În acest sens, s-a adăugat că integrarea europeană nu este un scop în sine, ci va trebui să fie în acord cu valorile pozitive ale culturii europene: drepturi fundamentale pentru toţi, fără discriminare, democraţie pluralistă, prosperitate şi concurenţă în domeniul economic.

Referitor la lucrările Convenţiei, s-a reamintit că aceasta are ca obiectiv elaborarea unui proiect european viabil şi eficace, în urma căruia toţi cetăţenii să beneficieze de roadele ei, în condiţiile existenţei pieţei interne unice, a monedei unice şi a modelului social european. Succesul Convenţiei va depinde de modul în care aceasta va reflecta aşteptările şi neliniştile cetăţenilor ei, exprimate în dezbaterile naţionale şi în cadrul forumurilor civile europene.

În acest context, Convenţia va reflecta şi va urmări coordonatele esenţiale ale proiectului european, care nu este o simplă cooperare, ci o integrare profundă spre "mai multă Europa".

 

  

II. Importanţa definirii conceptului de identitate europeană

 

 

1. Un demers teoretic unic

Consiliul Europei a organizat, începând din aprilie 2001, timp de un an, primul colocviu având ca temă dezbaterea noţiunii de identitate europeană, menită a identifica natura şi realitatea identităţii celor aproape 800 milioane de locuitori ai Europei.

În discursul secretarului general al Consiliului Europei, Walter Schwimmer, prezentat la deschiderea colocviului despre identitatea europeană, se menţiona importanţa fundamentală a temei pentru viitorul instituţiilor şi popoarelor Europei. Studiile prezentate la acest colocviu au fost rezultatul unei colaborări, al unei munci de cercetare în comun, la nivel internaţional şi interdisciplinar, desfăşurate de experţi de cel mai înalt nivel pe o temă aflată în atenţia comunităţii europene. Secretarul general al Consiliului a apreciat că activitatea grupului de lucru s-a desfăşurat într-un spirit coerent şi marcat de solidaritate, iar la colocviu au fost prezentate şi dezbătute rezultatele preliminare ale acestei cercetări. Dezbaterile au încercat să surprindă multitudinea aspectelor noţiunilor de identitate particulară sau colectivă, căile de formare a identităţii europene, trăsăturile ei specifice. Acest demers teoretic unic în istoria Consiliului Europei a impus o introspecţie critică, un angajament colectiv pentru a putea contura cetăţenia europeană comună în curs de constituire. 

În cadrul discuţiilor a fost abordată problema complexă a conştiinţei identitare şi noţiunea aproape "mitică" a suveranităţii. Alchimia subtilă a unui astfel de concept impune un mod teoretic de abordare flexibil, participarea clasei politice, a presei şi a mediilor academice - sublinia secretarul general al Consiliului Europei. În acest context, se impunea cu necesitate depăşirea unei concepţii atomizate asupra identităţilor naţionale conflictuale şi orientarea spre construcţia unei identităţi politice comune, care să întemeieze speranţa menţinerii păcii pe continent. Acest proiect politic vizează, aşadar, un viitor politic comun, ce va impune un nou peisaj instituţional şi evoluţia mentalităţilor individuale şi colective.

Secretarul general al Consiliului Europei a menţionat că este în studiu elaborarea unei "Declaraţii asupra identităţii europene", care să fie adoptată în mod oficial în urma acestor dezbateri comune. Ea va cuprinde componentele identităţii politice europene care să dea Europei nu numai un nume, ci şi o imagine proprie.

În prima parte a colocviului, intervenţiile au abordat probleme ca: evoluţia noţiunii clasice de suveranitate, ordinea de tip transnaţional sau federal, precum şi relaţiile dintre federalism, regionalism şi cooperarea interguvernamentală.

Cercetătorii au subliniat că un rol fundamental în aceste ample transformări au procesul mondializării şi încercarea de a păstra valorile comune europene. Consiliul Europei a dezbătut cu acest prilej arhitectura viitoare a Europei, articulările posibile între diferitele ei instituţii prezente în diferitele proiecte politice propuse.

 

2. Nevoia unui proiect politic

Profesorul Pierre Hassner, de la Centrul de Studii şi Cercetări Internaţionale de la Paris, sublinia, în cadrul intervenţiei sale, că identitatea europeană implică un proiect politic şi că acesta este un proces dificil de realizat.

Identitatea europeană se poate construi, aşadar, fără un proiect politic, dar trebuie înfrânte, în acest scop, numeroase rezistenţe, îndoieli, mai ales datorită faptului că promovarea identităţii locale, regionale sau naţionale se relativizează în raport cu constituirea unor identităţi mai ample.

În această lume din ce în ce mai complexă, Europa îşi caută "imaginarul", "mitul său fondator" şi aceasta este dovada că identitatea europeană devine o realitate, observă cercetătorul.

Mai mult decât atât, noua identitate politică implică drept elemente complementare identităţile locale, regionale sau intermediare.

În acest proces rămân fundamentale valorile comune specifice Europei, mai ales dimensiunea umanistă a acestei identităţi - sublinia profesorul Hassner. Respectarea drepturilor omului, a dimensiunii sociale a societăţii europene şi protecţia mediului sunt marile valori ale Europei, identitatea comună în care se regăsesc cetăţenii săi. Apărarea şi promovarea acestor valori pot fi realizate mai eficient în comun decât de către fiecare ţară în parte şi acesta este unul din motivele pentru care este necesară construcţia Europei.

Colocviul de la Strasbourg a reunit filosofi, istorici, politologi europeni şi a avut drept obiectiv nu numai realizarea unor dezbateri la nivel academic, ci şi abordarea identităţii europene ca exerciţiu practic cotidian ca un spaţiu valoric comun, perceput de cetăţeni - aşa cum afirma Walter Schwimmer, secretar general al Consiliului Europei.

Franz-Lothar Altmann - profesor la Institutul german de politică internaţională şi securitate din Berlin - a pus în evidenţă modul concret, adesea dificil, în care se articulează identitatea locală cu cea regională şi transnaţională. Identitatea europeană este, din perspectiva sa, mai puţin perceptibilă decât identităţile apropiate şi, de aceea, este dificil a afirma că "întâi ne simţim europeni". Un rol deosebit are înţelegerea faptului că "devenim împreună" prin cunoaşterea diferenţelor şi a punctelor comune, a faptului că vom fi mai puternici unindu-ne. Profesorul Altmann observa că Europa încearcă să propună o identitate pozitivă, constructivă prin aprecierea culturii celuilalt, a perceperii vecinului ca pe o valoare, nu ca pe o ameninţare. În acest context, identitatea europeană este o apropiere permanentă a întregului continent, aşa cum se întâmplă în America Latină, de exemplu. Chiar dacă este, probabil, prea devreme pentru a proclama printr-o declaraţie oficială identitatea europeană, trebuie ca aceasta să fie lărgită, îmbogăţită, trăită în integralitatea ei, depăşind clivajele apărute uneori - considera Franz-Lothar Altmann. Cercetătorul avertiza, în acelaşi timp, că într-un ansamblu transregional sau transnaţional, identitatea poate deveni un liant sau un exploziv, aşa cum s-a întâmplat în ex-Uniunea Sovietică sau fosta Iugoslavie, unde naţiunea dominantă a impus o anume identitate. Istoria arată că identitatea funcţionează acolo unde sunt respectate specificitatea şi diversitatea partenerilor. La fel de periculos este a falsifica această identitate sau de a o folosi ca armă împotriva altor comunităţi - subliniază cercetătorul, specialist în problemele Balcanilor.

 

3. Relaţia dintre identitatea naţională, regională şi transnaţională

Referitor la formarea identităţilor naţionale, dezbaterile au evidenţiat că identitatea naţională este un fenomen istoric relativ recent care presupune afirmarea unui sentiment de apartenenţă. Simpla proclamare a unei naţiuni nu este, deci, suficientă, fiind necesare un conţinut emoţional, o "naţiune care să aibă continuitate şi să întreţină sentimentul de mândrie naţională". O "materie primă de bază" a identităţii naţionale este datul cultural, dar acesta trebuie conştientizat în gândirea colectivităţii numite naţiune. Cercetătorul subliniază că este nevoie a învăţa populaţia că această moştenire culturală există, că este unică şi diferită de celelalte. Spre deosebire de celelalte identităţi colective, cum ar fi familia, care par naturale, identitatea naţională este construită în timp, impune constituirea statelor-naţiune. Se semnala că există şi situaţii (de exemplu, indienii din America) când se constată o identitate specifică, care există independent de existenţa unui stat-naţiune, având în acelaşi timp o identitate naţională precisă: americană.

În acest context, se poate afirma, concluziona profesorul Altmann, că declararea unei naţiuni nu este suficientă - aşa cum s-a putut constata şi în Balcani - unde identitatea s-a constituit în jurul unor identităţi lingvistice şi religioase. Limba constituie, conform opiniei multor cercetători, forţa unificatoare cea mai puternică, folosită uneori ca principal instrument al naţionalismului şi unificării forţate. Alţi cercetători au observat că acest fenomen a dus deseori la excludere şi rigiditate etnică şi a fost un obstacol în integrarea altor grupuri lingvistice (albanezii, în Serbia; turcii, în Bulgaria; kurzii, în Turcia). O altă metodă a fost aceea folosită de otomani, care au legat naţionalitatea de afilierea religioasă.

În cadrul cercetărilor s-a constatat că identităţile naţionale nu sunt funcţionale dacă nu posedă sentimentul apartenenţei şi este interesant de urmărit dacă acest conţinut emoţional este construit de o voinţă politică sau evoluează de la sine, de-a lungul timpului. Argumentele înclină în favoarea concepţiilor constructiviste, subliniază profesorul Altmann, factorul politic având un rol remarcabil.

Definirea particularităţilor naţionale care diferenţiază colectivităţile reprezintă un alt aspect al identităţii şi pune în evidenţă complexitatea temei, dificultatea de a distinge între elementele obiective şi cele subiective ale identităţii, între factorii culturali şi cei politici. Un exemplu special este cel al unificării Germaniei, după 1989, când în fosta Germanie de Est au apărut noi elemente de identificare, legate mai ales de dificultăţile economice, de sentimentul existenţei unor dezavantaje majore. Toate acestea demonstrează că identitatea este o realitate complexă, în permanentă devenire şi raportare la particularităţi social-economice variate, arăta profesorul Franz-Lothar Altmann. În situaţia fostului bloc sovietic, "identitatea internaţionalist-socialistă" era considerată represivă faţă de culturile naţionale, ceea ce pune în evidenţă importanţa modului în care se construieşte şi este percepută o identitate, dincolo de frontierele naţionale.

În timp ce identităţile naţionale, în sens clasic, sunt legate de naţiuni, de state-naţiuni, identităţile regionale şi cele transnaţionale se raportează la teritoriile mai multor state sau naţiuni (ca în cazul identităţii latino-americane). Factorul decisiv, în acest caz, este rolul deosebit al sentimentului apartenenţei la un spaţiu care prezintă numeroase similitudini. Este demn de remarcat - observă cercetătorul - că epoca actuală are drept caracteristică tendinţa construirii unor identităţi regionale diverse.

Dacă în cazul identităţilor naţionale, istoria are un rol decisiv, în situaţia constituirii unor identităţi regionale, pe lângă elementele istorice, apar în prim-plan alte componente cu rol important în definirea specificităţii regiunilor. Particularităţile invocate pot avea un caracter etnic, cultural sau lingvistic (de exemplu, în Ţara Bascilor, Scoţia, Bretonia etc.), dar pot apărea în prim-plan interese comune economice (de exemplu, în Padania).

Cercetările au arătat că identitatea regională se întrepătrunde cu identităţile naţionale, dar are şi elemente noi, construite, protejate politic. Identităţile regionale pot deveni mijloace importante de manifestare ale unui comportament social specific, ale unor activităţi colective mai ample sau, uneori, ale unor mişcări naţionaliste şi populiste. În orice situaţie, identităţile regionale cu rol pozitiv îşi menţin existenţa atâta timp cât populaţia simte, constată că interesele îi sunt apărate. Profesorul Altmann menţionează că există şi identităţi regionale construite din exterior care sunt resimţite negativ de populaţie, respinse deseori, cum este cazul popoarelor balcanice, care percep drept peiorativă eticheta de "balcanic".

Identităţile regionale pot fi considerate identităţi transnaţionale atunci când ele depăşesc frontierele naţionale, înglobând mai multe naţiuni. Ele se deosebesc totuşi de identităţile transfrontaliere de tipul euro-regiunilor. Formarea naţiunii iugoslave, a celei cehoslovace sau a Uniunii Sovietice pot fi considerate, aprecia Franz-Lothar Altmann, tentative de formare a unor identităţi transnaţionale, care au eşuat însă. Motivul acestui eşec a fost faptul că diferitele naţiuni care aparţineau noii super-identităţi nu au considerat că interesele lor actuale şi viitoare vor fi reprezentate în mod convingător de noua identitate. Identităţile transnaţionale nu se decretează, ci trebuie să se construiască de la temelie, prin căutarea şi definirea progresivă a intereselor comune şi a unor proiecte comune economice sau în domeniul securităţii. În unele zone, cum ar fi Marea Baltică sau Magrebul, voinţa politică devansează sentimentul populaţiei, precizează cercetătorul. Deseori avantajele perceptibile oferite de identităţile transnaţionale contează în mod considerabil. În centrul acestei construcţii se află punerea în comun a unor resurse, a unor interese care pot îmbunătăţi situaţia naţiunilor, a indivizilor (nu delimitare, ca în cazul identităţii naţionale). În concluzie, se poate afirma că identităţile transnaţionale constituie un mijloc deosebit de a transcede naţionalismul, ceea ce are el negativ. În acelaşi timp, ele sunt construcţii fragile. Din această perspectivă, identităţile naţionale sunt mai robuste, pentru că se întemeiază pe sentimentul "noi împotriva celorlalţi" şi ajută la depăşirea dificultăţilor, având o "bază mai naturală" - menţionează Franz-Lothar Altmann. Cercetările arată că procesul formării acestor identităţi este încă deschis şi rolul mondializării este foarte complex, iar tendinţele sunt încă în devenire.

 

III. PROCESUL CONSTITUIRII IDENTITĂŢII EUROPENE

 

 

1. Identitatea europeană ca identitate heterogenă

Cercetătorii prezenţi la dezbaterile colocviului pe tema identităţii au remarcat faptul că identitatea Europei reprezintă o situaţie cu totul deosebită, din perspectiva formării identităţii. Ea se dedublează inevitabil pe de-o parte în planul constituirii unei supra-identităţi şi, pe de altă parte, în existenţa unor identităţi care constituie această supra-identitate.

Din această perspectivă, se pot identifica, observă filosoful Marc Crépon, câteva posibilităţi de abordare a identităţii colective: o abordare descriptivă, o abordare ideologică şi o abordare a identităţii colective pe dublu nivel, acela al componentelor şi acela al totalităţii. Abordarea descriptivă sau sociologică studiază mai ales societăţile în care indivizii se integrează şi în care se recunosc, iar principala problemă este aceea a criteriilor care permit identificarea unor culturi diferite. În acest context, se vorbeşte deseori despre "origine etnică", despre "etnie", concepte considerate difuze care încearcă să surprindă fundamentul natural, "comunitatea de sânge", greu de delimitat istoric. Recursul la o "stare sălbatică" anterioară poate deveni uşor deturnat ideologic şi este important şi dificil, din punct de vedere teoretic, a delimita aceste interferenţe.

Concepte la fel de problematice sunt invocarea "istoriei comune", a "destinului comun", criterii care pot fi diferit interpretate, din perspective ideologice diferite. Nici criteriul limbii nu este lipsit de riscuri interpretative, ceea ce demonstrează că aceste "abordări omogene" nu sunt suficiente şi pot duce la deformări, afirmă Marc Crépon.

A doua abordare este cea deschis ideologică şi exprimă poziţia clară că tipul de societate multiculturală este în sine o realitate nefericită care ar ameninţa integritatea. Această abordare este, în acelaşi timp, descriptivă, prescriptivă şi programatică. Ea descrie "decăderea" acestui tip de societate, dispariţia tradiţiilor şi evocă declinul său inevitabil. Demn de semnalat este faptul că din aceste tipuri de abordări se inspiră discursurile ce susţin "purificări etnice". Premisele acestei abordări afirmă faptul că identităţile colective strivesc identităţile naţionale, că între aceste identităţi există relaţii concurenţiale şi conflictuale. Aceste discursuri prezintă o viziune întemeiată pe mitul "unei unităţi originare omogene" şi pot fi uşor instrumentalizate politic.

Cea de-a treia abordare, proprie societăţilor multiculturale, urmăreşte găsirea politicilor adecvate pentru ca nici o identitate, parte a unei societăţi multiculturale, să nu se simtă lezată de alta. Se consideră că orice prejudiciu ar putea duce la instalarea urii, a sentimentului pierderii identităţii. Această abordare plasează în prim-plan principiul pluralităţii şi al diversităţii, al respectării diferenţelor. Principala problemă este aceea de a recunoaşte aceste diferenţe, aşa cum sunt, fără a încerca prea mult să li se cerceteze originea. Aşa cum preciza Charles Taylor în lucrarea sa "Multiculturalism, diferenţă şi democraţie", însăşi existenţa identităţii colective presupune politica recunoaşterii alterităţii, acordării unei valori egale identităţilor, deschiderea spre dialog. Dificultatea constă în a şti până unde "respectul diferenţelor" susţine construcţia identităţii colective, ea însăşi structurată pe paliere multiple. Există riscul, avertizează Marc Crépon, de a devia într-un universalism abstract la nivel politic care să ascundă o adevărată "cutie a Pandorei". Identitatea colectivă ar putea să se înstrăineze de identităţile particulare care-i devin adversare, să ducă astfel la violenţe identitare. Cercetătorul consideră că riscul poate fi înlăturat prin constituirea unui dialog real între identităţi, depăşind capcana mitului omogenităţii (etnice, de limbă, de istorie etc.). Heterogenitatea fondatoare, o dată admisă, face posibilă toleranţa, care înlocuieşte astfel jocul concurenţial dintre identităţi. Din această perspectivă, o cultură are origine heterogenă, este rezultatul unor interacţiuni, schimburi permanente, devenind mai puţin exclusivistă. O identitate colectivă nu există decât în măsura în care deschiderea faţă de celălalt îi permite să se diferenţieze. 

În cazul identităţii europene, afirmă cercetătorul, aceasta nu poate exista decât atunci când identităţile componente sunt înţelese în heterogenitatea lor constitutivă şi când la baza ei stau schimburile permanente, dialogul, nu un presupus "popor european" cu trăsături identitare omogene.

În contextul abordării identităţii europene ca identitate heterogenă, elementele fundamentale ale identităţii europene devin pluralitatea, politica recunoaşterii diversităţii, a diferenţelor, capacitatea de a se deschide celorlalte culturi.

 

2. Identitatea europeană ca identitate colectivă

Conceptul de identitate colectivă a stat în atenţia ştiinţelor politice care au încearcat să surprindă dimensiunea sa socială, politică, condiţiile juridice şi psihologice ale afirmării sale. Definit ca sentimentul apartenenţei la o comunitate, conceptul de identitate colectivă presupune percepţia specifică de sine însuşi, dorinţa de a veghea propria identitate recunoscută şi valorizată de celălalt. Conform cercetătorilor, este vorba despre tendinţa indivizilor de a insista asupra caracteristicilor lor distinctive şi asupra identităţii lor, asupra drepturilor ce derivă din aceste particularităţi de grup. Aceste aspecte dominant psihologice ale conceptului se exprimă din punct de vedere politic prin cerinţa recunoaşterii publice a simbolurilor grupului, a recunoaşterii politice în termenii autonomiei referitoare la luarea deciziilor importante care privesc colectivitatea, observă Rasma Karklins. Un subiect deosebit de interesant îl constituie revendicările politice ale diferitelor grupuri etnice, interesele lor economice, profesionale, valorile politice şi sociale, ceea ce confirmă că aceste comunităţi revendică o recunoaştere politică, simbolică şi concretă în acelaşi timp. Orice hiatus manifestat pe aceste paliere poate duce la disonanţe psihologice cu consecinţe imprevizibile la nivelul comunităţilor.

Pentru ţările din Europa de Est, de exemplu, subliniază cercetătoarea americană Rasma Karklins, un rol deosebit l-a avut recunoaşterea din partea ţărilor Europei Occidentale, mult mai redusă decât dorinţa acestora de "a se întoarce la Europa".

Autoarea consideră important că cercetătorii vorbesc astăzi despre distincţia dintre identitatea esenţială şi cea situaţională. Identitatea esenţială subliniază caracterul natural, stabilitatea legăturilor culturale, religioase, istorice şi afective din rândul comunităţii, în timp ce identitatea situaţională pune în evidenţă faptul că etnicitatea sau alte identităţi au caracter relativ, pot fi construite, pot fi create, mai ales în scopuri politice. Acest concept atrage atenţia asupra fluidităţii separărilor etnice şi culturale de-a lungul istoriei şi asupra rolului contextului în afirmarea identităţii colective.

Cercetările au arătat, de asemenea, că un rol foarte important în construirea identităţii colective îl are problema frontierelor, trecerea frontierelor având un efect puternic în conştientizarea propriei identităţi, dar şi celuilalt. Încă din lucrările lui E.Durkheim s-a subliniat rolul interacţiunilor sociale în interiorul grupului, al relaţiilor dintre grup şi exteriorul acestuia, iar sociologia contemporană a examinat profund influenţa contactelor şi comunicării asupra constituirii identităţilor colective. Concluzia multor cercetători - afirmă Rasma Karklis - subliniază caracterul construit al identităţii colective sub influenţa discursurilor politice, mesajelor, presei şi mediilor universitare. Un efect decisiv are, de exemplu, mobilizarea împotriva duşmanilor sau a unui pericol comun în crearea unor noi identităţi colective (cum a fost situaţia creată în urma atentatelor din 11 septembrie 2001) sau negarea unei alte entităţi. Concepţiile şi atitudinile politice au, aşadar, un rol determinant în procesul formării identităţii politice şi, implicit, colective. Ele se structurează şi exprimă realitatea, construiesc imagini pozitive sau negative care influenţează colectivităţile, prin elaborarea unor proiecte, unor norme de evaluare pe termen lung.

Dimensiunea juridică şi cea administrativă contribuie şi ele semnificativ la denumirea şi codificarea identităţii (pe lângă dimensiunile geografică, culturală, lingvistică, psihologică etc.). Ele se alătură, astfel, dimensiunii valorice a construirii identităţii comunităţilor, o problemă importantă a cercetării fiind modul în care se constituie şi se transmit valorile, tradiţiile, memoria istorică a popoarelor, de la o generaţie la alta (prin familie, şcoală, alte grupuri sociale, scrieri, discursuri publice etc.). Cercetătorii au recunoscut, de asemenea, rolul reprezentărilor simbolice şi miturilor, al memoriei colective şi al viziunilor colective despre viitor care unesc o comunitate, îi conferă mândrie şi solidaritate, dar pot crea şi stereotipuri negative.

Cercetările sociologice au încercat deseori să măsoare identitatea, punând întrebări cum ar fi "în ce măsură consideraţi că aparţineţi grupului?" sau cerând să se identifice componentele identităţii, valoarea acordată identităţii. Din acest punct de vedere, semnificativ este studiul realizat de către cercetătoarea americană în Letonia, în 1992. Studiul a analizat relaţia Letonia-Europa, relaţia dintre identitatea naţională şi sentimentul apartenenţei la Europa. El a constatat dominarea modelului "leton mai întâi, apoi european", confirmând, astfel, faptul că la baza identităţilor regionale sau transnaţionale stau identităţile naţionale. Teoreticienii au însă păreri diferite despre rezultanta acestei interacţiuni: unii accentuând rolul integrator al procesului de identificare, alţii semnalând riscul pulverizării, fragmentării, dezintegrării unităţilor mai mari. Pentru alţi cercetători, aceasta este o problemă nefondată, întrucât pot coexista mai multe identităţi colective existente la niveluri diferite, identitatea fiind o realitate multidimensională şi dinamică. În centrul cercetării trebuie să stea, din această perspectivă, modul în care interacţionează dimensiunea identitară a individului cu cea a comunităţii, în funcţie de context. Contextual, identităţile multiple pot să se completeze, să se armonizeze sau să intre în conflict, iar factorii politici trebuie să ia în considerare aceste situaţii determinate. Analiza politică ar trebui să ia în considerare, ca o problemă-cheie, concilierea intereselor multiple, la nivel individual şi social, consideră autoarea.

Teoreticienii în domeniul probabilităţii au elaborat chiar modele matematice care să exprime situaţia şi posibilitatea alegerii pentru a calcula strategii politice optimale la nivel naţional şi internaţional.

Politica de integrare trebuie să ţină seama de aceste situaţii complexe, de raporturile dintre identităţile colective şi cele particulare, încercând să le concilieze. Viziunile pluraliste pleacă de la premisa că marile colectivităţi sunt fondate pe interacţiunea unor colectivităţi mai mici, au la bază o reţea pluralistă şi nu acceptă un "universalism indiferent". De cealaltă parte există şi viziuni care pun accentul pe drepturile individului şi ale statelor-naţiune în dreptul internaţional.

Politica de integrare trebuie să elaboreze o viziune clară asupra acestui proces complex, să-i urmărească obiectivele şi rezultatele, să le evalueze permanent. Cercetătoarea americană aprecia că politica de integrare europeană a optat pentru varianta pluralistă, a conservării diversităţii Europei care poate deveni elementul forte al construcţiei europene. El va fi însoţit, în mod necesar, de simpatia reciprocă şi sentimentul de "a fi noi". Cercetătorii consideră că această opţiune pozitivă poate întări procesul integrării, astfel încât, la nivel politic, să se obţină cele mai bune rezultate posibile, în contextul dat şi să se creeze, în acelaşi timp, o cultură comună.

 

 

3. Identitatea naţională - o istorie a Europei

Europa contemporană este rezultatul unei lungi istorii, iar fizionomia sa actuală a fost determinată de un principiu constitutiv de organizare socială şi politică - naţiunea, reamintea profesorul Anne Marie Thiesse. Europa de astăzi este o Europă a statelor-naţiune - iată premisa oricărei cercetări legate de identitatea europeană, de construcţia unei identităţi transnaţionale, atrăgea atenţia cercetătoarea. În istorie, la timpul ei, identitatea naţională a fost ea însăşi o formă nouă de identitate colectivă. Astăzi, Europa se confruntă cu provocarea de a construi, în acord cu schimbările istorice, o identitate colectivă nouă care să corespundă "cetăţeniei europene". Din această perspectivă, numeroase studii recente consacrate formării naţiunilor europene pot constitui puncte de reper, motive de reflecţie pentru abordarea provocărilor actuale.

Naţiunea se defineşte astăzi - aprecia Anne Marie Thiesse - ca un grup uman destul de vast care se caracterizează prin conştientizarea unităţii sale istorice, sociale şi culturale şi prin voinţa de a trăi în comun. Construcţia acestei unităţi, iniţiată la începutul secolului al XIX-lea, s-a realizat deci în jurul unor particularităţi variate (sociale, politice, religioase, lingvistice, culturale, istorice), fiind un proces de dimensiuni extraordinare şi cu consecinţe deosebite. Ea a fost însoţită, de asemenea, de o mare revoluţie ideologică declanşată încă din secolul al XVIII-lea, când coexistau formele vechi ale monarhiilor cu noile procese ce au dus la formarea democraţiilor viitoare. Afirmarea cadrului naţional a impus principiile fundamentale ale modernităţii politice: primatul interesului colectiv asupra intereselor particulare, definirea cetăţeniei, egalitatea în faţa legii, apărarea drepturilor şi libertăţilor cetăţeneşti. Epoca naţiunilor este în acelaşi timp şi epoca afirmării individului şi a unor entităţi colective, observă cercetătoarea. Schimbările profunde ale concepţiilor politice şi sociale sunt legate în mod esenţial de Revoluţia industrială, de schimbările de la nivelul modului de producţie, a modului de viaţă, de contribuţia deosebită a intelectualilor, artiştilor, politicienilor care "au construit un limbaj propriu naţiunii" şi au pus bazele constituirii statelor naţionale. În această perioadă a avut loc o interacţiune profundă între revendicările politice şi acţiunile culturale pentru găsirea unor referinţe noi de identitate. S-au constituit, astfel, culturi comune noi, în care se regăseau toate componentele majore ale naţiunii, moduri noi de comunicare şi promovare ale lor. Un rol deosebit a avut elaborarea limbilor naţionale care au coincis, în mare parte, cu frontierele politice ale statelor şi crearea unor opere literare, artistice semnificative şi scrierea istoriilor naţionale, care au constituit soclul memoriei colective a popoarelor. În procesul formării identităţilor naţionale, un rol deosebit a fost acordat valorificării tradiţiilor populare, care permiteau delimitarea trăsăturilor specifice ale culturilor naţionale şi afirmarea continuităţii istorice a valorilor naţionale. În acest context, instituţiile de învăţământ au avut un rol major în dezvoltarea conştiinţei identitare a naţiunilor, ca şi rolul unor personalităţi remarcabile, angajate în cadrul fiecărei naţiuni, pentru realizarea acestei noi lumi, a acestui proiect al viitorului. În secolul al XIX-lea, acest proiect naţional s-a impus şi a dus la constituirea organizărilor statale tip stat-naţiune. 

Analiza teoretică asupra naţiunii a dus la constituirea a două modele teoretice: cel al naţiunii-contract - care vedea naţiunea ca liberă asociere politică a cetăţenilor ce împărtăşeau valori şi idealuri comune - şi modelul naţiunii culturale sau etnice - ca ansamblu organic ce determină apartenenţa membrilor săi la el. Cele două modele pun accentul fie pe rolul individului care decide libera sa asociere la comunitate, fie pe rolul primordial al comunităţii de cultură. Naţiunile moderne - afirmă Anne Marie Thiesse - sunt rezultatul compromisurilor complexe între aceste două concepţii, la intersecţia cărora s-a constituit sistemul modern de referinţe identitare. La sfârşitul primului război mondial a apărut un alt mod de identitate colectivă: identitate "de clasă internaţională" în care partidele cu reprezentare internaţională se dezvoltau în cadru naţional, dar se organizau şi la nivel internaţional. În concluzie, se poate aprecia că formarea identităţilor naţionale a pus problema raportului dintre fenomenul omogenizării populaţiilor şi cea a gestionării diversităţii. Statul-naţiune european a evoluat de-a lungul timpului, încercând să devină o unitate armonioasă a unor diferenţieri complementare existente în interiorul său. Marile conflagraţii mondiale au confirmat triumful ideii naţionale, dar şi dificultăţile ei precum şi crearea unor state multinaţionale, disociind noţiunea de cetăţenie de cea de naţionalitate. Aceste state au pus în evidenţă marile probleme ale unei astfel de construcţii, potenţialul lor conflictual. Istoria Europei reprezintă, aşadar, o experienţă unică de constituire a identităţii, atât la nivel naţional, cât şi transnaţional, la care noile proiecte europene se pot raporta.

 

4. Un nou model identitar pentru Europa

Mulţi cercetători au observat că manifestarea forţei de atracţie a modelului statului-naţiune coincide cu momentul crizei sale. 

Schimbările la nivelul tehnologic, economic, financiar - cuprinse în conceptul de "mondializare" - repun în discuţie suveranitatea statelor-naţiune şi impun cu necesitate construirea unor noi forme de organizare politică şi socială. În istoria Europei, procesul afirmării statelor-naţiune a fost însoţit de intervenţii violente, de mari conflagraţii mondiale, iar această istorie tragică a modernităţii naţionale se vrea a fi evitată. În numele apărării purităţii şi măreţiei naţionale, s-au manifestat politici xenofobe agresive, cu tendinţe imperialiste, cum ar fi nazismul. Proiectul european actual şi-a propus, încă de la început, eliminarea războiului şi găsirea unor formule capabile a menţine stabilitatea, pacea şi prosperitatea pe continent.

Identitatea europeană, ca factor de coeziune şi integrare, va implica în mod fundamental generaţiile viitoare şi va avea la bază valori umaniste şi universale de mare deschidere. Există multe posibilităţi de răspuns: unii ar opta pentru societăţile de tip multicultural, alţii pentru identităţi cu centre multiple, care să combine particularismul cu proiectele comune sau pentru deschiderea entităţilor particulare spre identităţi transregionale sau transnaţionale. Construcţia acestei noi identităţi va implica un şir de generaţii viitoare, important fiind acum să se creeze condiţiile optime declanşării acestui proces, să se afirme elemente ale conştiinţei europene care să fie preluate de sistemul educaţional actual.

În concluziile prezentate la sfârşitul colocviului dedicat dezbaterii problemei identităţii europene, profesorul Dennis Driscoll a recunoscut existenţa unui consens în ceea ce priveşte manifestarea unei pluralităţi de identităţi, dar şi existenţa unei identităţi specifice. Problema care se pune este dacă aceste elemente foarte variate formează o construcţie de tip european şi cum se raportează ea la trecutul Europei.

În luna septembrie 2001, dezbaterile colocviului organizat de Consiliul Europei au abordat tema "De la identităţi culturale la o identitate politică", punând accentul pe rolul dialogului intercultural şi religios în Europa. În alocuţiunea sa, Walter Schwimmer, secretarul general al Consiliului Europei, a subliniat necesitatea abordării în mod deschis a antagonismelor religioase, spirituale şi culturale care divizează continentul, deşi sunt la fel de evidente fundamentele, memoria comună a Europei. Se consideră că este important a înţelege că identitatea europeană este atât o identitate culturală, cât şi politică. După evenimentele din 11 septembrie 2001, Europa şi-a manifestat solidaritatea sa profundă cu tragedia din Statele Unite, exprimându-şi ataşamentul faţă de valorile comune democraţiei, ale respectării drepturilor omului, dar şi a modului specific în care abordează problemele lumii contemporane.

Unitatea europeană este o realitate care ţine cont de diversitatea sa culturală; ea este în acelaşi timp stabilă şi în schimbare, este un proces în continuă devenire. În ultimul deceniu, afirma Walter Schwimmer, Europa a descoperit măreţia şi bogăţia trecutului său comun, unitatea fundamentală a istoriei şi valorilor sale. Istoria europeană este o ţesătură de interacţiuni între diferite culturi şi diferite religii. Valorile şi idealurile comune europene s-au aflat mereu sub influenţa enormă a marilor religii ale lumii - iudaismul, creştinismul şi islamismul.

Instituţiile europene au elaborat numeroase documente în care s-a recomandat integrarea în legislaţiile naţionale a unor norme şi principii care să recunoască şi să protejeze diversitatea, acest element specific al societăţii europene. În decembrie 2000, la nivelul Consiliului Europei, Comitetul de Miniştri a adoptat o Declaraţie referitoare la diversitatea culturală, care a pus în evidenţă legătura inseparabilă dintre identitatea europeană şi diversitatea culturală.

După 1989, reunificarea continentului a repus, într-un context nou, problemele identitare, accentuând mai ales dubla apartenenţă: naţională şi europenă. Ca artizan al acestei regăsiri dintre Estul şi Vestul Europei, Consiliul Europei a încercat întotdeauna să elaboreze soluţii paşnice în raport cu manifestarea unor conflicte reale sau potenţiale. Instituţiile europene au subliniat în documentele lor că ampla construcţie europeană nu se manifestă doar la nivel economic şi politic, ci are drept liant o comunitate de valori. În acest context, pluralitatea identităţilor culturale constituie un ferment al identităţii comune, un rol deosebit având spiritul de toleranţă şi respectul mutual, fundamente ale identităţii europene.

Profesorul Mohammed Arkoun, specialist în istoria islamică la Universitatea din Paris, participant la colocviu, atrăgea atenţia asupra importanţei prevenirii confruntării dintre religii, asupra efectelor destructive ale unor fenomene identitare, reacţii la tendinţa dezintegrării codurilor culturale în perioada colonială. Construcţia europeană reprezintă, din această perspectivă, un moment istoric de constituire a unui spaţiu nou şi deschis, de rescriere a istoriei din perspectiva unui proiect politic inedit. Această nouă lectură, o adevărată "deconstrucţie", ar permite demontarea bazelor intelectuale ale terorismului, ar lansa un "proiect al spiritului" care ar elimina ceea ce lumea arabă numeşte "agresiunea culturală a Occidentului". 

Identitatea europeană poate constitui "speranţa libertăţii", afirma ziaristul Alexandre Adler, subliniind că Europa "nu mai este Imperiul Roman". Forţa ideii europene va fi voinţa de a construi un viitor radical diferit de trecutul său. Dezbaterile din cadrul colocviului final referitor la identitatea europeană au ca temă "Europa de mâine: comunitate de destin sau destin politic comun". În era mondializării, noul proiect european va pune într-un context radical diferit problema identităţii europene şi va impune abordarea deschisă a raportului dintre federalism, regionalism şi cooperarea interguvernamentală. Proiectul politic european aflat în dezbaterea Convenţiei europene pune, de asemenea, pe ordinea de zi relaţia dintre suveranitatea naţională şi construcţia europeană, dintre statele europene şi instanţele transnaţionale. Aceste modele şi proiecte referitoare la Europa de mâine vor influenţa semnificativ, pe termen lung, identitatea europeană, fundamentele şi dinamica sa.

